Wir, Ott̄, von gotz gnaden hˀtzog ze Osterrich und ze Styr, tuͦn kunt mit disem briefe, ✳ das wir den hof ze Gebisdorf, der unser lidig eigen ist, mit
kilchsatz und mit allen nùtzen und lùten, so dar zuͦ gehoͤrent, gegeben haben den geistlichen frowen, ✳ ✳ der epthissenn und ✳ ✳ dem convente ze Chùngesfelt,
Sant Claren ordens, dur got und dur unser vorder und unser selbes sele willen, in aller der wise, als in der hof ze Windische gegeben ist und oͧch
untz har braht hant, ✳ also bescheidenlichen, das man unsers lieben bruͦders hˀtzog Lùpoltz, seligen, jarzit bege an dem fùnften tag nach sant Mathias
tag, des zwelfbotten, als hie nach geschriben stat. ✳ des ersten wellē wir, das man an hˀtzog Lup̄, seligen, jartag bache siben mùt kˀnen ✳ und die teile under
arme lùte, ✳ und zwei pfunt den frowen zuͦ dem male ✳ und vier pfunt under si teile, jeder der frowen ir teil besunder in die hant. ✳ man sol oͧch des selbē
tages under chlosner und hus arme und under ander arme lùte, ez sien swestˀn ald ander guͦte lùte, ein pfunt teilen. ✳ und den priestern, die dar choment des
selben tages, schaffen wir ein pfunt, da von man in das male gebe. ✳ man sol oͧch den pruͦdern von dem huse ein pfunt geben zuͦ dem male und den bruͦdˀn,
die dar choment. ✳ wir wellen oͧch, das man des selben tages under die bruͦder teile drizig schilling, jedem bruͦder sinen teil besunder. ✳ si sùllent oͧch drù
pfunt geben umbe wachs zuͦ dem jarzit, da von man kertzen machen sol. ✳ wir wellen oͧch in aller der wise, ✳ als wir unsers liebē bruͦders hˀtzog Lûp̄,
seligē, jartag geordenot haben und verschriben, ✳ das man den unsern in aller wise also bege ✳ un̄ oͧch des nùtz abge, ✳ wan das es eweclichen stet belibe ✳
uf die tage, als ez gevallet und got ùber uns gebùttet. ✳ wir wellen oͧch, das die bruͦder gebunden sin, ein selmesse ze singend und ein vigilii und
ein jecklich bruͦder besunder ein selmesse, ✳ un̄ das oͧch die frowen gebunden sin, ✳ ein jecklich swester ein vigilii und hundert pater noster und hundert
ave Maria ze sprechend an beiden jartagen. ✳ aber alle die wile und wir leben, so wellen wir, das si unser lieben husfrowen Elizab̄z seligin, hˀtzoginne ze
Osterrich, allù jar ✳ ir jartag begangen an unser frowen abent in der vasten in aller der wise, als wir den unsern geordenet haben. ✳ und wellen
oͧch, das man von der vorgnanten kilchen den bruͦdern gebe vier march hˀren gùlte, da von si einen ewigen priester haben sùllent zuͦ unser stift ze ✳
Chùngesfelt, ✳ un̄ sol oͧch der selbe priester der frowen bihter sin. ✳ wir wellen oͧch, das die bruͦder ewecklich alwochen gebunden sin, ein selmesse
ze singend dur unser un̄ unser vordern sel wilen. ✳ wir wellen oͧch, das man sollich bruͦder her gebe, ✳ ez si, die jetzent gestift sint ald noch gestift werdent, die singen und lesen mùgen, das gotzdienst vollebraht wˀde, ✳ un̄ oͧch alle die her gestift sint, das dù zal gentzlich hie si. ✳ were aber, das ez dri manat also stuͤnd, das du zal niht erfùllet wͧrde von den bruͦdnˀ, so wellen wir, das die frowen des selben jares die pfruͦnde des selben bruͦders habē un̄
den bruͦdern nùtz gebunden sien, ✳ wan das si die selben pfruͦnd teilen under gemein arme lùte zuͦ den jaͤrtagen zuͦ dem, so wir dar zuͦ geordenet haben.
swas oͧch des andern wirt, so von dem hofe un̄ kilchē gvallet, ✳ das sol dù swester, dù der jarzitten pfliget, in nemen. ✳ wir wellen oͧch, swenne der
convente ein epthissenn welet, ✳ das dù epthissenn des ersten lobe und sich verbinde bi ir tˀwe, alles das stet ze habend, ✳ das wir da vor geordenet
un̄ verschribē habē in unserm briefe. ✳ un̄ oͧch ein jecklich swester, die si empfahent zuͦ der gehorsami, das du lobe bi ir tˀwe mit der gehorsami, alles das
selbe stet ze habend. ✳ un̄ ze einem urchunde, das dis stet un̄ unzerbrochen belibe, so hencken wir unser ingesigel an disen brief. ✳ wir, dù epthissenn und
der convente ze Chungesfelt, loben und binden uns bi unsern trùwen, alles das stet ze habende, so da vor verschriben stat. ✳ un̄ ze einem urchunde, so henckē
wir, ✳ ✳ dù eptissenn un̄ der convente, unsrù ingesigel zuͦ des hochgebornen fûrsten, unsers gnedigen hˀren hˀtzog Ottˀ ze Osterrich un̄ ze Styr, ingesigel an
disen brief, ✳ der geben ist ze Brugge, do man zalte von Christes geburt drùcehenhunt jar, dar nach in dem drizigostem jar, an aller heyligen tag.